**«Οδηγίες» γραπτής εργασίας.**

Πρόκειται για μια δοκιμιακή ανάλυση, στηριγμένη σε επιστημονική βιβλιογραφία, που θα εκτείνεται σε 3000-4000 (συμπεριλαμβανομένων και των βιβλιογραφικών παραπομπών).

Προτιμώ, να χρησιμοποιήσετε το σύστημα των **υποσελίδιων υποσημειώσεων**, πράγμα που σημαίνει ότι δεν θα δώσετε επιπλέον τη βιβλιογραφία στο τέλος της εργασίας σας.

Υπενθυμίζω ωστόσο, ότι μαζί με την προφορική σας παρουσίαση τον Ιούνιο, θα μου παραδώσετε τη βιβλιογραφία σας και θα τη συζητήσουμε.

Για την ανάπτυξη του θέματος:

Μπορείτε να επιλέξετε την προσέγγιση είτε *κινηματογραφικών αναφορών* σε κάποιο λογοτεχνικό έργο (μυθιστόρημα, νουβέλα, συλλογή διηγημάτων) ή κάποια μεταφορά λογοτεχνικού έργου στη μικρή ή στη μεγάλη οθόνη.

Για την ανάπτυξη του θέματός σας είναι απαραίτητα:

Α. ο προσδιορισμός του μεθοδολογικού πλαισίου και της βασικής σας βιβλιογραφίας.

Β. Ο προσδιορισμός **ενός** βασικούερωτήματοςμε τη μορφή της υπόθεσης εργασίας. [και η προσαρμογή του θέματος, της βιβλιογραφίας, των παραδειγμάτων σε αυτό]

Γ. Η τεκμηρίωση του συγκεκριμένου ερωτήματος i. με βάση το θεωρητικό σας πλαίσιο ii. Με την αξιοποίηση παραδειγμάτων από το έργο / τα έργα που σας απασχολούν.

Δ. Η εξαγωγή κάποιων υποτυπωδών συμπερασμάτων, ακόμα και με τη μορφή ερωτήσεων, τα οποία θα συνοψίζονται στο τελικό υποκεφάλαιο με τίτλο «Συμπεράσματα».

Για τη δομή της εργασίας:

Η εργασία πρέπει να περιλαμβάνει 1. «Εισαγωγή», όπου παρουσιάζεται το ερευνητικό ερώτημα και αναφέρεται η μεθοδολογία της προσέγγισης, 2. Κυρίως μέρος όπου πραγματοποιείται η κυρίως τεκμηρίωση. Σε αυτό το μέρος πρέπει να εξηγήσετε συνοπτικά τα μεθοδολογικά σας εργαλεία, να παρουσιάσετε το έργο / τα έργα που θα σας απασχολήσουν και να περάσετε στην κυρίως ανάλυσή σας συνδυάζοντας την πρακτική εφαρμογή των θεωρητικών σας εργαλείων με κατάλληλα επιλεγμένα παραδείγματα, τα οποία θα εξυπηρετούν την ανάπτυξη του θέματός σας. Το κυρίως μέρος μπορεί να είναι ενιαίο ή να χωρίζεται σε υποκεφάλαια. 3. Εξαγωγή συμπερασμάτων: Εδώ σε ένα σύντομο μέρος έκτασης μισής με μία σελίδα (200-400 λέξεις) θα συνοψίσετε τα συμπεράσματά σας από τη διεξαχθείσα έρευνα.

ΠΡΟΣΟΧΗ: Να μην πλατειάζετε, να μην γράφετε αόριστα και χωρίς τεκμηρίωση [Άρα να φροντίζετε να τηρείτε το τρίπτυχο: επιχειρηματολογία, βιβλιογραφία, παραδείγματα]. Χρειάζεται να ακριβολογείτε, και πάντοτε να εντοπίζετε με ακρίβεια το ζητούμενό σας.

Για την προφορική εργασία σας θα πρέπει:

Να έχετε κατασταλάξει στο θέμα σας και άρα στην υπόθεση εργασίας σας.

Να έχετε έτοιμη (σχεδόν) τη βιβλιογραφία σας.

Και να μπορείτε να το αναπτύξετε σε μια παρουσίαση 15 περίπου λεπτών.

**Οδηγίες για το σύστημα των παραπομπών**

* Για βιβλίο:

Αντώνης Λιάκος, *Ο ελληνικός 20ός αιώνας*, εκδόσεις Πόλις, Αθήνα, 22020 (12019), σ. 428-429.

Εάν πρόκειται για βιβλίο, θα πρέπει να αναγράφονται οπωσδήποτε: α΄. ο εκδότης (εάν δεν είναι γνωστός, θα αναγράφεται: χ.εκδ.), β΄. ο τόπος έκδοσης (εάν δεν είναι γνωστός, θα αναγράφεται: χ.τ.), γ΄. η χρονολογία (εάν δεν είναι γνωστή, θα αναγράφεται: χ.χ.), της οποίας, αν πρόκειται για τη δεύτερη ή κάποια κατοπινότερη έκδοση, θα προηγείται εκθέτης που θα δηλώνει τον αριθμό της έκδοσης (και μετά θα ακολουθεί σε παρένθεση εκθέτης 1 και έτος πρώτης έκδοσης), δ΄.ο αριθμός της σελίδας ή των σελίδων όπου παραπέμπουμε, με την ένδειξη: σ. ή σσ., αντίστοιχα.

* Για άρθρο:

Χριστίνα Ντουνιά, «Όψεις της κριτικής στο Μεσοπόλεμο: η στροφή προς το μυθιστό-ρημα», *Νέα Εστία*, τόμ. 146/τχ. 1718 (Δεκέμβριος 1999), σσ. 654-669.

* Για κείμενο εντός συγκεντρωτικού τόμου / κεφάλαιο βιβλίου:

Ελισάβετ Κοτζιά, «Σχεδίασμα τάσεων και στάσεων στην πεζογραφία της πρώτης μεταπολιτευτικής δεκαετίας» στον τόμο: Γιάννης Δημητρακάκης – Αναστασία Νάτσινα (επιμέλεια), *Μεταπολίτευση 1974-1981. Λογοτεχνία και πολιτισμική ιστορία*,Εκδόσεις της Φιλοσοφικής Σχολής – Πανεπιστήμιο Κρήτης, Ρέθυμνο, 2021, σσ. 31-38.

Βαγγέλης Χατζηβασιλείου, «Οι πεζογράφοι της πρώτης μεταπολιτευτικής περιόδου. Συγκλίσεις και αποκλίσεις μιας μεταιχμιακής εποχής (1974-1981)», *ό.π.*, σσ. 39-46.

Οι παραπομπές σε κείμενα που αντλούμε από το **Διαδίκτυο** περιλαμβάνουν το ονοματεπώνυμο του συγγραφέα, τον τίτλο του άρθρου ή του βιβλίου, τα στοιχεία της έντυπης δημοσίευσής του (αν υπάρχουν), την ηλεκτρονική διεύθυνση της ιστοσελίδας και την ημερομηνία κατά την οποία την επισκεφτήκαμε για τελευταία φορά.

Μάνος Κουμής, «Γενιά ’30 : Το λογοτεχνικό δαιμόνιο απέναντι στη κρίση της νεωτερικότητας», *oanagnostis.gr*, 31 Μαρτίου 2022 https://www.oanagnostis.gr/genia-30-to-logotechniko-daimonio-apenanti-sti-krisi-tis-neoterikotitas-toy-manoy-koymi/ (τελευταία επίσκεψη: 2 Ιουνίου 2023).

Προκειμένου να μην επαναλαμβάνονται συνεχώς τα ίδια στοιχεία, γίνονται συντμήσεις των παραπομπών ως εξής:

1. Όταν, σε δύο ή περισσότερες συνεχείς υποσημειώσεις, παραπέμπουμε στο ίδιο έργο, αναγράφουμε: ***Στο ίδιο***(αντίστοιχο με το χρησιμοποιούμενο στα ξενόγλωσσα άρθρα: ***Ibidem***, με πλάγιους χαρακτήρες, αφού υποκαθιστά μεταξύ άλλων και τον τίτλο), ενώ ακολούθως δηλώνονται αριθμοί σελίδων, σε περίπτωση που αυτές διαφέρουν από εκείνες της προηγούμενης υποσημείωσης.

2. Όταν παραπέμπουμε σε βιβλίο στο οποίο έχουμε ήδη παραπέμψει προηγουμένως (σε όχι συνεχόμενες υποσημειώσεις), τότε εκτός από το ονοματεπώνυμο του/της συγγραφέα, αναγράφουμε και τον τίτλο του βιβλίου και κατόπιν: **ό.π.** (αντίστοιχο με το χρησιμοποιούμενο στα ξενόγλωσσα άρθρα: **op.cit.**, **με όρθιους χαρακτήρες**, αφού δεν υποκαθιστά τον τίτλο, αλλά στοιχεία που αναγράφονται με όρθιους χαρακτήρες).

Εισαγωγικά – αγκύλες – κ.λπ.

1. Τα κατωφερή εισαγωγικά «» (που τα βρίσκουμε στο ελληνικό πληκτρολόγιο) τα χρησιμοποιούμε, όταν παραθέτουμε αποσπάσματα εντός του κειμένου μας (ή και εντός κάποιας υποσημείωσης).

2. Τα ανωφερή εισαγωγικά ‘ ’ (που τα βρίσκουμε στο αγγλικό πληκτρολόγιο) τα χρησιμοποιούμε για παράθεμα τρίτου συγγραφέα, που ενυπάρχει σε απόσπασμα που παραθέτουμε.

3. Τις ορθογώνιες αγκύλες [ ] (που τις βρίσκουμε στο ελληνικό πληκτρολόγιο) τις χρησιμοποιούμε, όταν παρενθέτουμε δική μας επεξήγηση σε κείμενο άλλου.

4. Τις ορθογώνιες αγκύλες με αποσιωπητικά […] τις χρησιμοποιούμε, όταν αφαιρούμε φράσεις από παράθεμα άλλου συγγραφέα.

5. Θυμηθείτε να βάζετε τον εκθέτη της υποσημείωσης μετά το σημείο στίξης.

6. Μεγάλη προσοχή στην παράθεση αυτούσιων παραθεμάτων (ακόμα και φράσεων ή όρων): οφείλει πάντοτε να συνοδεύεται από υποσημείωση με τη σχετική παραπομπή.